text: 'স্বাস্থ্যসাথী' ফেরালেই বাতিল হবে লাইসেন্স, বিজ্ঞপ্তি জারি নবান্নের
  নিজস্ব প্রতিনিধি: নির্বাচনের আগে স্বাস্থ্যসাথী নিয়ে বেসরকারি হাসপাতাল ও নার্সিংহোমকে কড়া বার্তা দিল রাজ্য সরকার। মঙ্গলবার রাজ্যের স্বাস্থ্য অধিকর্তা এক বিজ্ঞপ্তি প্রকাশ করে স্পষ্ট নির্দেশ দিয়েছেন, এবার থেকে যে সব হাসপাতাল কিংবা নার্সিংহোম স্বাস্থ্যসাথী প্রকল্পে রোগীকে ফেরাবেন, তাদের লাইসেন্স বাতিল করা হবে।
  উল্লেখ্য, বেশ কিছুদিন ধরেই রাজ্যের বিভিন্ন প্রান্তে বেশ কিছু হাসপাতাল ও নার্সিংহোম স্বাস্থ্যসাথী প্রকল্পের রোগীদের চিকিৎসা পরিষেবা না দিয়ে ফিরিয়ে দিচ্ছিল। সেই অভিযোগ সরকারের কানে যাওয়ার পর নড়েচড়ে বসে প্রশাসন। তারপর একাধিকবার এই হাসপাতাল ও নার্সিংহোমের মালিকপক্ষের সঙ্গে বৈঠকে বসেন প্রশাসনের শীর্ষকর্তারা। তারপরেই এদিন এই নির্দেশিকা জারি করে রাজ্য প্রশাসন।
  গত নভেম্বর মাসে মুখ্যমন্ত্রী নবান্ন থেকে এক সাংবাদিক সম্মেলন করে রাজ্যের সব মানুষকে স্বাস্থ্যসাথী প্রকল্পের আওতায় আনার কথা ঘোষণা করেন। তারপর গত প্রায় আড়াই মাস ধরেই রাজ্যজুড়ে দুয়ারে সরকারের ক্যাম্প করে সকলকে এই কার্ড বিতরণও করা হয়। কিন্তু তারই সঙ্গে রাজ্য সরকারের কাছে খবর আসে, বিভিন্ন ছোট-বড় হাসপাতাল ও নার্সিংহোম এই প্রকল্পের আওতায় রোগী ভর্তি করছে না।
  এরপরেই নড়েচড়ে বসে রাজ্য সরকার। বেসরকারি হাসপাতালদের দাবি মতো বেশ কিছু চিকিৎসার খরচ বাড়ানো হয়, দেওয়া হয় অনেক কিছু সুবিধাও। কিন্তু তারপরেও বেশকিছু হাসপাতাল এই প্রকল্পের আওতায় রোগী ভর্তিতে গড়িমসি করছিলেন। তাই এই কড়া পদক্ষেপ করল রাজ্য সরকার।
  এই বিজ্ঞপ্তিতে স্পষ্টই বলা হয়েছে, নির্দিষ্ট কোনও কারণ ছাড়া যদি স্বাস্থ্যসাথী প্রকল্পের আওতাধীন রোগীদের ভর্তি করা না হয়, তাহলে অভিযোগ আসার পরে তদন্ত করে লাইসেন্স বাতিল করার সিদ্ধান্ত নেবে রাজ্য। এখন দেখার রাজ্যের এই হুঁশিয়ারির পর হাসপাতালগুলি কী পদক্ষেপ করে।